เมื่อเช้ามีอาการคันที่บริเวณล่างแคมใหญ่ 1 ข้างค่ะ ทีนี้พออาบน้ำ รู้สึกว่าแสบที่มดลูกค่ะ เลยเอากระจกส่องดู เจอคล้ายๆตุ่ม สีแดงอยู่บริเวณล่างแคมใหญ่ทั้ง 2 ฝั่งค่ะ เวลาปกติ ณ ตอนนี้ไม่มีอาการคันหรือแสบค่ะ ตกขาวปกติค่ะ แล้ววันนี้ประจำเดือนพึ่งจะหมดค่ะ มีเพศสัมพันธ์ครั้งสุดท้าย วันที่ 31 มกราคม 2565 และวันนั้นกินยาคุมฉุกเฉินด้วยค่ะ ก่อนที่ประจำเดือนจะมาวันที่ 17 กุมภา วันที่ 7 กุมภา มีเลือดออกเหมือนประจำเดือนประมาณ 4 วันค่ะ น่าจะเป็นอาการหลังกินยาคุมฉุกเฉินค่ะ เลยอยากทราบว่า ตุ่มแดงๆ ที่เกิดขึ้นที่แคมใหญ่คืออะไร อันตรายไหมคะ แล้วมีวิธีรักษาอย่างไร
สวัสดีค่ะ ตุ่มสีแดงที่บริเวณแคมใหญ่ อาจเป็น- การแพ้สัมผัสหรือระคายเคืองต่อสารเคมีต่างๆ เช่น สบู่ น้ำยาล้างอวัยวะเพศ ถุงยางอนามัย แป้ง เป็นต้น มักมีอาการคันร่วมด้วย- เริมที่อวัยวะเพศ แต่จะเห็นเป็นตุ่มน้ำใส มีอาการแสบร้อนหรือเจ็บปวดร่วม ต่อมาตุ่มน้ำจะแตกและกลายเป็นแผล มีน้ำเหลืองซึม- ติดเชื้อราที่อวัยวะเพศภายนอก อาจพบมีผื่นนูนแดง หรือมีผิวหนังบวมแดง และจะมีอาการคันหรือแสบร่วมด้วย หากมีการติดเชื้อราในช่องคลอดร่วม ก็จะทำให้มีตกขาวมากและคันในช่องคลอด- รูขุมขนอักเสบ จากการติดเชื้อแบคทีเรียหรือเชื้อรา โดยจะพบบริเวณผิวที่มีขนขึ้น จะเห็นเป็นตุ่มแดง และมักเกิดขึ้นหลายตุ่ม บางตุ่มอาจมีหัวหนองเกิดขึ้น มักมีอาการเจ็บและคันเล็กน้อยร่วมด้วย- หูดหงอนไก่ เป็นโรคติดต่อจากการมีเพศสัมพันธ์ แต่จะเห็นเป็นติ่งเนื้อหรือตุ่มเนื้ออ่อนๆ สีชมพูหรือสีเนื้อ ผิวมักขรุขระ อาจมีอาการคันร่วมด้วยได้นอกจากนี้ ในโรคซิฟิลิส แผลริมอ่อน ซึ่งเป็นโรคติดต่อทางเพศสัมพันธ์ เริ่มแรกอาจเป็นตุ่มได้ แต่หลังจากนั้น ก็กลายเป็นแผลให้เห็นค่ะ และมักมีต่อมน้ำเหลืองที่ขาหนีบโตร่วมด้วยในเบื้องต้น ควรงดการใช้สิ่งต่างๆ ที่อาจทำให้เกิดการแพ้และระคายเคืองไปก่อน เช่น ไม่ควรทาแป้งหรือโลชั่นใดๆ ที่อวัยวะเพศ ไม่ใช้น้ำยาล้างอวัยวะเพศ รวมถึงงดการโกนขน งดการมีเพศสัมพันธ์ไปก่อนชั่วคราว และยังไม่ควรซื้อยาใดๆ มาทาเอง เพราะอาจไม่ตรงกับโรค หากตุ่มไม่หายไป หรือมีตุ่มเกิดขึ้นอีกเรื่อยๆ หรือตุ่มโตขึ้น ก็ควรไปพบแพทย์เพื่อตรวจรักษาค่ะส่วนการที่มีเพศสัมพันธ์ในวันที่ 31 ม.ค. แล้วได้ทานยาคุมฉุกเฉินไป แล้ววันที่ 7 ก.พ. ได้มีเลือดออกมา โดยไม่ใช่ช่วงวันที่ที่ประจำเดือนจะมา ก็น่าจะเป็นเลือดที่เกิดจากผลของยาค่ะ และหากในวันที่ 17 ก.พ. ได้มีประจำเดือนมา ก็แสดงว่าไม่ได้มีการตั้งครรภ์เกิดขึ้นค่ะ